Euroopa Liidu Teataja L 269 , 19/10/1999 Lk 0018 - 0028



Euroopa Ühenduse ja Kambodža Kuningriigi Koostööleping EUROOPA LIIDU NÕUKOGU ühelt poolt ja KAMBODŽA KUNINGRIIGI VALITSUS teiselt poolt, edaspidi "lepinguosalised", TERVITADES kaubanduse ja koostöö suurenemist Euroopa Ühenduse (edaspidi "ühendus") ja Kambodža Kuningriigi (edaspidi "Kambodža") vahel; TUNNUSTADES ühenduse ja Kambodža väga häid suhteid ning sõprus- ja koostöösidemeid; KINNITADES VEEL KORD ühenduse ja Kambodža sidemete edasise tugevdamise tähtsust; TUNNUSTADES tähtsust, mida pooled omistavad Ühendatud Rahvaste Organisatsiooni harta, inimõiguste ülddeklaratsiooni, 1993. aasta Viini deklaratsiooni ja inimõiguste maailmakonverentsi tegevuskava, 1995. aasta sotsiaalse arengu Kopenhaageni deklaratsiooni ja sellega seotud tegevuskava ning 1995. aasta Pekingi deklaratsiooni ja neljanda naiste maailmakongressi tegevuskava põhimõtetele; TUNNUSTADES ühist soovi konsolideerida, süvendada ning mitmekesistada lepinguosaliste võrdsusel, mittediskrimineerimisel, mõlemapoolsel kasul ja vastastikkusel rajanevaid suhteid vastastikku huvi pakkuvates valdkondades; TUNNUSTADES lepinguosaliste soovi luua soodsad tingimused kaubanduse ja investeerimise arenguks ühenduse ja Kambodža vahel ning vajadust pidada kinni rahvusvahelise kaubanduse põhimõtetest, mille eesmärk on edendada kaubanduse liberaliseerimist stabiilsel, arusaadaval ja mittediskrimineerival viisil; VÕTTES ARVESSE vajadust toetada praegu teostatavaid majandusreforme, et tagada üleminek turumajandusele, pöörates nõuetekohast tähelepanu sotsiaalse arengu tähtsusele, mis peaks toimuma koos majandusliku arenguga, ning ühisele kohustusele austada sotsiaalseid õigusi; VÕTTES ARVESSE vajadust toetada Kambodža valitsuse tehtavaid jõupingutusi elanikkonna vaeseimate ja kõige ebasoodsamas olukorras olevate kihtide elutingimuste parandamiseks, asetades erilist rõhku naiste olukorrale; VÕTTES ARVESSE tähtsust, mida lepinguosalised omistavad keskkonnakaitsele ja loodusvarade säästvale majandamisele kõikidel tasanditel, võttes arvesse keskkonna ja arengu vahelisi seoseid, ON OTSUSTANUD sõlmida käesoleva lepingu ja on selleks nimetanud oma täievolilisteks esindajateks: EUROOPA LIIDU NÕUKOGU: Hans Van Mierlo Madalmaade asepeaminister ja välisminister, ametis olev Euroopa Liidu nõukogu eesistuja, Manuel Marín Euroopa Ühenduste Komisjoni asepresident, KUNINGLIK KAMBODŽA VALITSUS: Keat Chhon "Ministre d'Etat", majandus- ja rahandusminister, KES, olles esitanud oma kehtivaks ja vormikohaseks tunnistatud täisvolitused, ON KOKKU LEPPINUD JÄRGMISES: Artikkel 1 Alus Demokraatlike põhimõtete ja inimõiguste ülddeklaratsiooniga kehtestatud põhiliste inimõiguste austamine on ühenduse ja Kambodža sise- ja välispoliitika alus ning käesoleva lepingu oluline osa. Artikkel 2 Eesmärgid Käesoleva lepingu peamine eesmärk on luua raamistik lepinguosaliste koostöö laiendamiseks nende pädevusse kuuluvates asjaomastes valdkondades, et: a) kohaldada vastastikku enamsoodustusrežiimi lepinguga konkreetselt hõlmatud valdkondades toimuva kaubavahetuse suhtes, välja arvatud soodustused, mida kumbki lepinguosaline kohaldab tolliliitude või vabakaubanduspiirkondade ja naaberriikidega kauplemise korra raames või rahvusvahelistest kaubalepingutest tulenevate erikohustuste kohaselt; b) edendada ja intensiivistada kaubandust lepinguosaliste vahel ning soodustada võrdsuse ja mõlemapoolse kasu põhimõtete kohase säästva majanduskoostöö pidevat laienemist; c) tugevdada mõlema lepinguosalise jaoks kasulikku koostööd majandusarenguga lähedalt seotud valdkondades; d) toetada jõupingutusi, mida Kambodža teeb elukvaliteedi ja elanikkonna vaeseimate kihtide elatustaseme tõstmiseks ning riigi ülesehitamiseks; e) soodustada uute töökohtade loomist nii ühenduses kui Kambodžas, eelistades programme ja meetmeid, millel võib olla selles osas soodne mõju. Lepinguosalised vahetavad ka seisukohti ning teavet oma asjaomaste algatuste kohta selles valdkonnas, tõhustavad ja mitmekesistavad majandussidemeid ning seavad sisse uute töökohtade loomist soodustavad tingimused; f) võtta keskkonna kaitsmiseks ja loodusvarade säästlikuks majandamiseks vajalikke meetmeid. Artikkel 3 Arengukoostöö Ühendus tunnustab Kambodža arenguabivajadust ning on valmis tõhustama koostööd, et toetada selle riigi jõupingutusi säästva majandusarengu ning rahva sotsiaalse arengu saavutamiseks konkreetsete projektide ja programmide kaudu, mis on kooskõlas nõukogu 25. veebruari 1992. aasta määruses (EMÜ) nr 443/92 (finants- ja tehnilise abi andmise kohta Aasia ja Ladina-Ameerika arengumaadele ning nendega tehtava majanduskoostöö kohta) ette nähtud prioriteetidega. Eespool nimetatud määruse kohaselt suunatakse toetus eelkõige riigi taastamiseks ja ülesehitamiseks ning elanikkonna vaeseimate kihtide abistamiseks. Koostöö osas eelistatakse kavasid, mille eesmärk on leevendada vaesust ning eelkõige neid, mis loovad tõenäoliselt uusi töökohti, soodustavad arengut rohujuure tasandil ning edendavad areneva naise rolli. Lepinguosalised soodustavad ka asjakohaste aidsi ennetamise ja selle vastu võitlemise meetmete vastuvõtmist ning võtavad samme, et suurendada arengut ja haridust rohujuure tasandil selles valdkonnas ja tervishoiuteenuste toimevõime osas. Lepinguosaliste koostöö hõlmab ka narkoprobleemi, et soodustada ja laiendada sõltlaste koolitust, õpet, tervishoidu ning taastusabi. Lepinguosalised tunnustavad inimressursside arendamise, sotsiaalse arengu, elu- ja töötingimuste parandamise, oskuste arendamise ning elanikkonna kõige kaitsetumate kihtide kaitse tähtsust. Inimressursid ja sotsiaalne areng peavad olema majandus- ja arengukoostöö oluline osa. Seepärast pööratakse kohast tähelepanu institutsiooniliste vajaduste ja konkreetsete kutseõppemeetmetega seotud koolituseesmärkidele, mis on ette nähtud kohaliku tööjõu kvalifikatsiooni tõstmiseks. Võttes arvesse märkimisväärset toetust Kambodža demineerimisprogrammidele keskendub ühendus ka edaspidiste kohustute puhul vastastikku kokku lepitud prioriteetidele, et tagada nimetatud toetuse tõhusus ja kestvus. Ühenduse koostöö keskendatakse kõikides valdkondades vastastikku kokku lepitud prioriteetidele, et tagada abi tõhusus ja kestvus. Arengukoostöö meetmed ühilduvad Bretton Woodsi lepingu institutsioonide egiidi all teostatavate arengustrateegiatega. Artikkel 4 Kaubanduskoostöö 1. Lepinguosalised kinnitavad oma kindlat soovi: a) võtta kõik vajalikud meetmed, et luua omavaheliseks kaubanduseks soodsad tingimused; b) parandada niipalju kui võimalik omavahelise kaubanduse struktuuri, et kaubandust mitmekesistada; c) tegutseda kaubandustõkete kõrvaldamise ning läbipaistvust suurendavate meetmete nimel kooskõlas teiste rahvusvaheliste organite tööga selles valdkonnas, kõrvaldades sobival ajal eelkõige mittetariifsed tõkked ja tagades samal ajal isikuandmete nõuetekohase kaitse. 2. Kaubandussuhetes kohaldavad lepinguosalised teineteise suhtes enamsoodustusrežiimi kõikides küsimustes, mis on seotud: a) tollimaksude ja igat liiki tasudega, sealhulgas nende kogumise korraga; b) tollivormistust, transiiti, ladustamist ja ümberlaadimist reguleerivate määruste, menetluste ja formaalsustega; c) impordi ja ekspordi osas otseselt või kaudselt kogutavate tollimaksude ja muude siseriiklike maksudega; d) impordi- ja ekspordilitsentside väljastamisega seotud haldusformaalsustega. 3. Lepinguosalised kohustuvad oma pädevuse piires: a) otsima koostöövõimalusi meretranspordi valdkonnas, mis võimaldaks turule ligipääseda kaubanduslikul ja mittediskrimineerival alusel, võttes selles osas arvesse teiste rahvusvaheliste organite tehtavat tööd; b) parandama tollikoostööd oma asjaomaste asutuste vahel eelkõige kutseõppe, tolliprotseduuride lihtsustamise ja ühtlustamise ning tollipettuste osas antava haldusabi osas; c) vahetama teavet vastastikku kasulike võimaluste kohta eelkõige turismi valdkonnas ning statistikaküsimustega seotud koostöö osas. 4. Lõikeid 2 ja 3 ei kohaldata: a) soodustustele, mida kumbki lepinguosaline kohaldab riikide suhtes, kes kuuluvad koos temaga tolliliitu või vabakaubanduspiirkonda; b) soodustustele, mida kumbki lepinguosaline kohaldab naaberriikide suhtes, et soodustada piiriülest kaubandust; c) meetmetele, mida kumbki lepinguosaline võtab oma rahvusvahelistest kaubalepingutest tulenevate kohustuste täitmiseks. 5. Kambodža parandab intellektuaal-, tööstus- ja kaubandusomandi õiguste piisava ja tõhusa kaitse ja teostamise tingimusi, järgides kõige kõrgemaid rahvusvahelisi standardeid. Sel eesmärgil ühineb Kambodža asjaomaste intellektuaal-, tööstus- ja kaubandusomandit käsitlevate rahvusvaheliste konventsioonidega, [1] millega ta pole veel liitunud. Võimaldamaks Kambodžal täita eespool nimetatud kohustusi, võib ette näha tehnilise abi andmise. 6. Lepinguoalised nõustuvad oma pädevuse piires ning eeskirjade ja õigusaktidega lubatud ulatuses pidama omavahel nõu seoses kõikide kaubanduse osas tekkida võivate küsimuste, probleemide ja vaidlustega. Artikkel 5 Keskkonnakoostöö Lepinguosalised tunnustavad, et keskkonnakaitse parandamiseks tuleb kehtestada asjakohased keskkonnaga seotud õigusaktid, neid tõhusalt rakendada ning teistesse poliitikatesse integreerida. Keskkonnakoostöö peaeesmärk on parandada püsiva majanduskasvu ja sotsiaalse arengu väljavaateid, omistades eelisjärjekorras tähtsust looduskeskkonna austamisele, sealhulgas: a) tõhusa, kohaseid seadusandlikke meetmeid ja rakendamiseks vajalikke vahendeid hõlmava keskkonnakaitsepoliitika väljatöötamine. Nende meetmete nõuetekohane rakendamine on oluline ebaseadusliku metsaraie lõpetamiseks. Nimetatud poliitika hõlmab ka koolitust, suutlikkuse arendamist ning asjakohase keskkonnatehnoloogia siiret; b) koostöö säästlike ja saastevabade energiaallikate arendamise ning linna- ja tööstussaaste probleemide lahendamiseks; c) keskkonda kahjustavast tegevusest hoidumine eelkõige õrna ökosüsteemiga piirkondades, arendades samal ajal turismi kui säästvat tuluallikat; d) keskkonnamõju hindamine, mis on iga taastamis- või arenguprojekti oluline osa; e) tihe koostöö nende keskkonnakokkulepete eesmärkide saavutamiseks, millele on alla kirjutanud mõlemad lepinguosalised; f) eriprioriteedid ja algatused, mille eesmärk on säilitada olemasolevaid ürgmetsi ning arendada säästvalt uusi metsaressursse. Artikkel 6 Majanduskoostöö Lepinguosalised kohustuvad oma pädevuse ning olemasolevate rahaliste vahendite piires toetama vastastikku kasulikku majanduskoostööd. Selle koostöö eesmärkideks on: a) arendada Kambodža majanduskeskkonda, soodustades ligipääsu ühenduse oskusteabele ja tehnoloogiale; b) soodustada ettevõtjate vahelisi sidemeid ja võtta muid kaubandust soodustavaid meetmeid; c) soodustada vastavalt oma õigusaktidele, eeskirjadele ja poliitikale avaliku ning erasektori investeerimisprogramme, et tugevdada majanduskoostööd, sealhulgas koostööd ettevõtete vahel, tehnosiiret, litsentse ja allhankeid; d) hõlbustada teabevahetust ja algatuste vastuvõtmist, toetada koostööd ettevõtluspoliitika osas, eelkõige majanduskeskkonna parandamise ja tihedamate kontaktide soodustamise kaudu; e) suurendada vastastikust arusaamist lepinguosaliste majanduskeskkonnast, mis on tõhusa koostöö alus. Eespool loetletud valdkondades on peaeesmärkideks: - abistada Kambodžat majanduse restruktureerimise osas, luues tingimused sobiva majanduskeskkonna ja ärikliima jaoks, - soodustada lepinguosaliste asjaomaste majandussektorite, eelkõige erasektorite sünergiat, - luua lepinguosaliste pädevuse piires ja kooskõlas nende õigusaktide, eeskirjade ja poliitikaga erainvesteeringuid soodustav kliima parandades kapitali liikumise tingimusi ning toetades vajaduse korral ühenduse liikmesriikide ning Kambodža vaheliste lepingute sõlmimist investeeringute soodustamiseks ja kaitseks. Lepinguosalised määravad ühiselt ning mõlemapoolset kasu silmas pidades kindlaks majanduskoostöö programmide ning meetmete valdkonnad ja prioriteedid. Artikkel 7 Põllumajandus Lepinguosalised kohustuvad tegema vastastikuse mõistmise vaimus koostööd põllumajandussektori osas ning uurima: a) võimalusi põlumajandustoodetega kauplemise arendamiseks; b) sanitaar-, fütosanitaar- ja keskkonnameetmeid ning nende tulemusi ja aitama vältida kaubandustõkkeid, võttes arvesse lepinguosaliste õigusakte; c) võimalusi aidata Kambodža valitsuse jõupingutusi põllumajandustoodete ekspordi mitmekesistamiseks. Artikkel 8 Energia Lepinguosalised tunnustavad energiasektori olulisust majandusliku ja sotsiaalse arengu jaoks ning on valmis energiapoliitika valdkonnas dialoogi vormis koostööd tugevdama. Selle dialoogi raames võetakse kohaselt arvesse peaeesmärki, milleks on Kambodža energiaressursside säästlik arendamine. Artikkel 9 Piirkondlik koostöö Lepinguosaliste koostöö võib laieneda tegevusele, mida tehakse teiste sama piirkonna riikidega sõlmitud koostöö- või integratsioonilepingute alusel, kui nimetatud tegevus on nende lepingutega kooskõlas. Jätmata kõrvale ühtki valdkonda, pööratakse erilist tähelepanu järgmisele tegevusele: a) tehniline abi (väliskonsultantide teenused, tehnilise personali väljaõpe integratsiooni teatavate praktiliste aspektide osas); b) piirkondadevahelise kaubanduse edendamine; c) piirkondlike institutsioonide toetamine ja selliste projektide ning algatuste toetamine, mille eest vastutavad piirkondlikud organisatsioonid; d) piirkondlike sidemete, transpordi ja sidega seotud uuringud. Artikkel 10 Teadus ja tehnika Lepinguosalised võivad oma asjaomase poliitika ja vastastikuse huvi kohaselt ning pädevuse piires edendada teadus- ja tehnikakoostööd. Koostöö hõlmab: - teabe ja kogemuste vahetamine piirkondlikul (Euroopa-Kagu-Aasia) tasandil, eelkõige poliitika ja programmide rakendamist osas, - püsivate sidemete edendamine lepinguosaliste teadusringkondade vahel, - tööstusinnovatsiooni edendavate toimingute, sealhulgas tehnosiirde tugevdamine. Koostöö võib hõlmata: - piirkondlike (Euroopa-Kagu-Aasia) uurimisprojektide ühine rakendamine vastastikust huvi pakkuvates valdkondades, soodustades vajaduse korral ettevõtete aktiivset osalemist, - teadlaste vahetus, et edendada uurimisprojektide ettevalmistamist ja kõrgetasemelist koolitust, - ühised teaduskohtumised, et edendada teabevahetust ja koostoimimist ning määratleda ühisuuringute valdkonnad, - tulemuste levitamist ning sidemete arendamist avalike ja erasektorite vahel, - seonduvate meetmete hindamist. Selles koostöös täidavad olulist rolli lepinguosaliste kõrgemad haridusasutused, uurimiskeskused ja tööstused. Artikkel 11 Narkootikumide lähtekemikaalid ja rahapesu Lepinguosalised nõustuvad tegema oma pädevuse ja kohaldatava seadusandluse piires ning asjaomaste rahvusvaheliste organite tehtavat tööd arvesse võttes koostööd narkootikumide lähtekemikaalide leviku takistamiseks ning nõustuvad, et tarvis on teha kõik võimalikud jõupingutused rahapesu tõkestamiseks. Lepinguosalised kaaluvad ka narkootiliste ja psühhotroopsete ainete viljelemise, tootmise ja nendega äritsemise vastaseid erimeetmeid ning narkootikumide kuritarvitamise ennetamise ja vähendamise meetmeid. See koostöö võib hõlmata: - meetmeid muude majandusarengu vormide edendamiseks, - asjaomase teabe vahetust, kusjuures isikuandmeid tuleb nõuetekohaselt kaitsta. Artikkel 12 Füüsiline infrastruktuur Lepinguosalised tunnustavad, et Kambodža füüsiline infrastruktuuri praegune seisund piirab oluliselt erainvesteeringuid ja üldist majandusarengut. Lepinguosalised nõustuvad seepärast toetama konkreetseid Kambodža infrastruktuuri (sealhulgas transport) taastamise, ümberehitamise ja arendamise programme. Artikkel 13 Informatsioon, teabevahetus ja kultuur Lepinguosalised teevad oma pädevuse piires ning oma poliitikat ja vastastikkust kasu arvesse võttes koostööd informatsiooni, teabevahetuse ja kultuuri valdkondades, et parandada vastastikust mõistmist ning tugevdada olemasolevaid omavahelisi sidemeid. Võttes arvesse iidse khmeeri tsivilisatsiooni ja selle pärandi tähtsust võib asjakohast toetust anda ka uute algatuste edendamiseks järgmistes valdkondades: a) ettevalmistavad uuringud ja tehniline abi kultuuripärandi säilitamiseks eelkõige turismi eesmärgil; b) koostöö massiteabevahendite ning audiovisuaalse toodangu valdkonnas; c) ürituste ja vahetuste korraldamine, et parandada kultuuride mõistmist. Lepinguoalised tunnustavad koostöö tähtsust telekommunikatsiooni, infoühiskonna ja multimeedia valdkondades. See koostöö võib hõlmata teabevahetust lepinguosaliste asjaomaste õigusaktide ja poliitika kohta, mis on seotud telekommunikatsiooni, mobiilside, sealhulgas ülemaailmse navigatsioonisatelliitide süsteemi (GNSS), infoühiskonna, telekommunikatsioonis kasutatava multimeediatehnika, telemaatiliste võrkude ja rakendustega (nt transport, tervishoid, haridus ja keskkond). Artikkel 14 Institutsioonilised aspektid 1. Lepinguosalised nõustuvad looma ühiskomitee, mille ülesanneteks on: a) tagada käesoleva lepingu ja lepinguosaliste dialoogi sujuv toimimine ja nõuetekohane rakendamine; b) anda sobivaid soovitusi käesoleva lepingu eesmärkide edendamiseks; c) määrata kindlaks võimalike käesoleva lepingu eesmärkide saavutamise meetmete prioriteetsus. 2. Ühiskomiteesse kuuluvad mõlema lepinguosalise piisavalt kõrgetasemelised esindajad. Komitee tuleb üldjuhul kokku kord kahe aasta jooksul vastastikku kokkulepitud kuupäeval vaheldumisi Phnom Penhis ja Brüsselis. Lepinguosaliste kokkuleppel võib kokku kutsuda ka erakorralisi kohtumisi. 3. Ühiskomitee võib moodustada erialaseid töögruppe, mis aitavad tal täita ülesandeid ning kooskõlastada käesoleva lepingu kohaste projektide ja programmide koostamist ja rakendamist. 4. Ühiskomitee kohtumiste päevakord määratakse kindlaks lepinguosaliste kokkuleppega. 5. Lepinguosalised nõustuvad, et ühiskomitee ülesandeks on ka tagada võimalike ühenduse ja Kambodža vahel sõlmitud või sõlmitavate valdkondlike kokkulepete nõuetekohane toimimine. 6. Lepinguosalised määravad kindlaks ühiskomitee organisatsioonilise struktuuri ja töökorra. Artikkel 15 Edasine areng 1. Koostöö süvendamiseks võivad lepinguosalised vastastikkusel nõusolekul ja oma pädevuse piires käesolevat lepingut laiendada ning teha sellesse täiendusi konkreetseid sektoreid või valdkondi käsitlevate kokkulepete kaudu. 2. Käesoleva lepingu raames võib kumbki lepinguosaline esitada soovitusi koostöö ulatuse suurendamiseks, võttes arvesse lepingu rakendamisel saadud kogemusi. Artikkel 16 Muud lepingud Ilma et see piiraks Euroopa ühenduste asutamislepingute asjakohaste sätete kohaldamist, ei mõjuta käesolev leping ega ükski selle alusel võetud meede mingil viisil Euroopa Liidu liikmesriikide õigust teha Kambodžaga majanduskoostöö vallas kahepoolset tegevust või sõlmida Kambodžaga vajaduse korral uusi majanduskoostöölepinguid. Artikkel 17 Soodustused Käesoleva lepingu kohase koostöö soodustamiseks annavad Kambodža asutused ühenduse ametiisikutele ja ekspertidele nende ülesannete täitmiseks vajalikud tagatised ja soodustused. Üksikasjalikud sätted nähakse ette eraldi kirjavahetuse teel. Artikkel 18 Territoriaalne kohaldamine Käesolevat lepingut kohaldatakse ühelt poolt nende territooriumite suhtes, kus kohaldatakse Euroopa Ühenduse asutamislepingut selles lepingus sätestatud tingimustel, ja teiselt poolt Kambodža territooriumi suhtes. Artikkel 19 Lepingu täitmata jätmine Kui üks lepinguosaline leiab, et teine lepinguosaline ei ole täitnud käesoleva lepingu järgset kohustust, võib ta võtta asjakohaseid meetmeid. Enne nende võtmist, välja arvatud eriti pakilistel juhtudel, esitab ta ühiskomiteele kogu asjakohase teabe, mida on vaja olukorra põhjalikuks uurimiseks, et leida lepinguosalistele vastuvõetav lahendus. Kõnealuste meetmete väljavalimisel tuleb esmatähtsaks pidada neid, mis segavad käesoleva lepingu toimimist kõige vähem. Neist meetmetest teavitatakse viivitamatult ühiskomiteed ning teise lepinguosalise taotluse korral arutatakse neid ühiskomitees. Artikkel 20 Lisad Käesoleva lepingu I ja II lisa moodustavad selle lahutamatu osa. Artikkel 21 Jõustumine ja kehtivuse pikendamine 1. Käesolev leping jõustub järgmise kuu esimesel päeval pärast seda, kui lepinguosalised on teatanud teineteisele lepingu jõustamiseks vajalike menetluste lõpuleviimisest. 2. Käesolev leping on sõlmitud viieks aastaks. Selle kehtivust pikendatakse automaatselt ühe aasta kaupa, kui üks lepinguosaline ei ole seda kuus kuud enne kehtivuse lõppemist denonsseerinud. Artikkel 22 Autentsed tekstid Käesolev leping on koostatud kahes eksemplaris hispaania, hollandi, inglise, itaalia, kreeka, portugali, prantsuse, rootsi, saksa, soome, taani ja khmeeri keeles, kusjuures kõik tekstid on võrdselt autentsed. Luxembourg, 29. aprill 1997 Euroopa Ühenduse nimel +++++ TIFF +++++ Kambodža Kuningriigi nimel +++++ TIFF +++++ [1] Vt II lisa. -------------------------------------------------- I LISA Ühisdeklaratsioon artikli 19 kohta – lepingu täitmata jätmine a) Lepinguosalised lepivad käesoleva lepingu tõlgendamise ja praktilise rakendamise huvides kokku, et lepingu artiklis 19 sisalduv mõiste "eriti pakilised juhud" hõlmab lepingu olulist rikkumist ühe lepinguosalise poolt. Lepingu oluline rikkumine seisneb: - lepingust lahtiütlemises, mis ei ole rahvusvahelise õiguse üldnormide kohaselt lubatud, - artiklis 1 sätestatud lepingu oluliste osade rikkumises. b) Lepinguosalised on ühel meelel, et artiklis 19 nimetatud "asjakohased meetmed" on kooskõlas rahvusvahelise õigusega võetavad meetmed. Kui lepinguosaline võtab artiklis 19 ette nähtud eriti pakilisel juhul teatava meetme, võib teine lepinguosaline rakendada vaidluste lahendamise korda. -------------------------------------------------- II LISA Ühisdeklaratsioon intellektuaal-, tööstus- ja kaubandusomandi kohta Lepinguosalised on käesoleva lepingu osas ühel meelel, et "intellektuaal-, tööstus- ja kaubandusomand" hõlmab eelkõige autoriõiguste ja nendega kaasnevate õiguste, patentide, tööstusdisainilahenduste, tarkvara, marginimede ja kaubamärkide, kiipide jooniste ning geograafiliste tähiste kaitset, kaitset kõlvatu konkurentsi eest ning avaldamisele mittekuuluva teabe kaitset. -------------------------------------------------- Ühisdeklaratsioon kodanike tagasivõtmise kohta Euroopa Ühendus tuletab meelde, millist tähtsust tema liikmesriigid omistavad tõhusa koostöö sisseseadmisele kolmandate riikidega soodustamaks nende ebaseaduslikult liikmesriigi territooriumil elavate kodanike tagasivõtmist. Kambodža Kuningriik kohustub sõlmima tagasivõtulepingud nende Euroopa Liidu liikmesriikidega, kes seda nõuavad. -------------------------------------------------- Kirjavahetus meretranspordi kohta A. Ühenduse kiri Luxembourg, 29. aprill 1997 Lugupeetav härra minister. Seoses tõketega, mis võivad Euroopa Ühenduse ja selle liikmesriikide või Kambodža Kuningriigi jaoks tekkida laevandustegevuse osas, on kokku lepitud, et otsida tuleks vastastikku rahuldavaid lahendusi, võttes nõuetekohaselt arvesse vaba ja ausa konkurentsi põhimõtet kaubanduslikul ja mittediskrimineerival alusel. Oleksin tänulik, kui te mulle kinnitaksite, et Teie valitsus on eespool nimetatuga nõus. Härra minister, võtke vastu minu suurim lugupidamine. Euroopa Liidu Nõukogu nimel +++++ TIFF +++++ B. Kambodža kiri Luxembourg, 29. aprill 1997 Lugupeetav härra eesistuja. Mul on au teatada, et sain kätte Teie tänase kuupäevaga kirja, mille sisu on järgmine: "Seoses tõketega, mis võivad Euroopa Ühenduse ja selle liikmesriikide või Kambodža Kuningriigi jaoks tekkida laevandustegevuse osas, on kokku lepitud, et otsida tuleks vastastikku rahuldavaid lahendusi, võttes nõuetekohaselt arvesse vaba ja ausa konkurentsi põhimõtet kaubanduslikul ja mittediskrimineerival alusel. Oleksin tänulik, kui te mulle kinnitaksite, et Teie valitsus on eespool nimetatuga nõus." Võin kinnitada, et minu valitsus on Teie kirja sisuga nõus. Härra eesistuja, võtke vastu minu suurim lugupidamine. Kambodža Kuningriigi nimel +++++ TIFF +++++ -------------------------------------------------- Informatsioon Euroopa Ühenduse ja Kambodža Kuningriigi koostöölepingu jõustumise kohta Euroopa Ühenduse ja Kambodža Kuningriigi vahel sõlmitud koostööleping [1] jõustub 1. novembril 1999, teate lepingu artikli 21 esimeses lõikes nimetatud menetluse lõpuleviimise kohta esitas Kambodža Kuningriik 13. juulil 1999 ning Euroopa Ühendus 4. oktoobril 1999. [1] Vt EÜT L 269, 19.10.1999, lk 17. --------------------------------------------------